
Правни проблеми по прилагането на Закона за общинската собственост. Кратък преглед на съдебната практика по ЗОС.
Като правен институт общинската собственост отсъстваше в българската правна система повече от 40 години. Възстановяването на правната й уредба се извърши с изменението на Конституцията на НРБ от 1971 г. и на Закона за собствеността (ЗС) през 1990 г. (ДВ, бр. 29 и 31 от 1990 г.) и доразви с изменението на същия закон при приемане през следващата година на ЗМСМА (ДВ, бр. 77 от 1991 г.). Конституцията на Република България посочва общинската собственост като един от видовете собственост, но не съдържа разпоредби, които да конкретизират обектите на същата собственост или да посочват критерии за такава конкретизация. Конституционният съд е имал повод при тълкуването на чл. 17, ал. 2 от Конституцията да посочи, че само със закон може да се определи кръгът на вещите, които са публична, съответно частна, собственост на общините.
Пълна уредба на тази собственост се даде с приемането на Закона за общинската собственост приет Дв. бр. 44/1996г. С него бе уреден редът за придобиване,управление и разпореждането с имоти и вещи , общинска собственост. .

Според чл. 3 от ЗОС общинската собственост е публична и частна. Общинският съвет като орган на самоуправлението има правомощието да променя вида на собствеността. Става с нарочен акт,а именно с решение на ОбС,като орган на местно самоуправление на съответната община може да се промени вида на собствеността при промяна на предназначението по реда и условията на чл. 6 от ЗОС. Редът се определя от ал. 3 на чл. 6 от ЗОС 
Решенията на общинския съвет по ал. 1 се приемат с мнозинство от две трети от общия брой на съветниците, а по ал. 2 - с повече от половината от общия им брой.
Недопустимо е вида на собствеността да се променя чрез 

· вписване на забележка в АОС/ Решение № 289 от 10.01.2008 г. на ВАС по адм. д. № 9613/2007 г., IV о., докладчик съдията Диана Гърбатова.

· отреждането на имота по устройствения план не променя вида на собствеността /.

Възможно е обаче вида на собствеността да бъде променена / след като е съставен акт за общинска собственост/ по силата на закона, както е случая с чл.25 от ЗСПЗЗ( с последна редакции ДВ.бр.10/2009г ) – по силата на който собствеността на общините върху мерите и пасищата е публична и може да се обявява за частна само след изпълнение на определени в специалния закон допълнителни изисквания. В тези случаи за правомощията на органите на местната власт и редът за управление и разпореждане от значение е вида на собствеността определена от закона,а не вписания в АОС. В този смисъл е решение №8278 от 21.06.2010г. по адм. д. №1560/2009г.
Определянето вида на собствеността е от изключително значение относно режима на управление и разпореждане. Имотите и вещите публична собственост имат специален режим на управление и разпореждане :не се придобиват по давност , не могат да се отчуждават и прехвърлят в собственост на трети лица, а обременяването им с ограничени вещни права става само в случаите, определени със закон- чл.7, ал.1 и ал.2 от ЗОС. Видът на собствеността се вписва в акта за общинска собственост по чл. 5 от ЗОС.

В съдебната практика в последните години няма противоречие относно допустимостта на съдебния контрол върху решенията на общинските съвети, с които се променя вида на собствеността от частна в публична и от публична в частна.


а/ В този смисъл са съдебните актове по адм. д. 7450/2008 г.; адм. д. 15842/2009 г.; адм. д. 5121/2008 г; адм. д. 12899/2009 г.; адм. д. 7884/2009 г., адм. д. 11488/2009 г., адм. д. 4311/2008 г. В тях е застъпено становището,че с решението,което взема общинският съвет в качеството му на колективен орган на местното самоуправление по промяна статута на имота от публична в частна общинска собственост, същият упражнява властническа компетентност по управление на имота - общинска собственост,който и по предназначението си, подлежи на специален режим на управление. Промяната на статута на имота представлява сложен фактически състав, първият елемент от който е административен акт - решение по промяна предназначението, респ. промяна статута на имота. Вторият елемент е актуването му като частна или публична общинска собственост с последващи разпоредителни действия на кмета с него. Счита се ,че съдебната проверка за законосъобразността на тези решения не накърнява оперативната самостоятелност на общинския съвет да взема решения за управление и разпореждане с общинско имущество. Този контрол се упражнява от административния съд в производството по АПК, като решения по смисъла на тази правна норма са всички актове на общинските съвети, които по съдържание представляват властническо волеизявление. По този ред не може да бъде проверявана законосъобразността само на решения, имащи характер на гражданскоправно волеизявление. В конкретния случай обаче както се посочи, се касае за административни решения на общинския съвет, взети в качеството му на орган на местното самоуправление, поради което е допустимо извършването на съдебен контрол за законосъобразност върху същите. 
Изолирани в практиката са решенията по адм. д. 3872/2009 г. и по адм. д. 7015/2007 г.и адм. д. № 5128/2008 г., III отделение на ВАС в които се застъпва становището че решението на ОбС за промяна на собствеността не подлежи на съдебен контрол тъй като не е индивидуален административен акт по определението на чл.21 от АПК. Съдебните състави са приели,че оспорено решение на общинския съвет, несъмнено не представлява общ или подзаконов нормативен акт, а с оглед естеството си не носи белезите и на индивидуален административен акт по смисъла на чл. 21 АПК, правилно производството по оспорването му е прекратено на основание чл. 159, т. 1. По своя характер тези актове имат единствено вътрешно-организационно значение и с тях не се създават задължения или засягат законни интереси на лица извън общинската администрация, за да се приеме, че съставляват индивидуален административен акт по смисъла на чл. 21 от АПК”. Както се посочи обаче тази практика е изолирана и преобладава становището че е допустим съдебния контрол върху тези решения на ОбС. 
Поставя се въпроса , по-скоро в какво ще се изрази съдебния контрол – дали той ще бъде ограничен до  проверка на процедурата за приемане на тези  решения с оглед съдържанието на самата разпоредба на чл. 6 от закона. Относно процедурата за промяна на вида на собствеността законът действително не съдържа други разпоредби освен изискването за кворум за вземане на решенията визиран в чл. 6 ал. 3 от ЗОбС. В разпоредбата на чл.6, ЗОбС няма изрично посочване на "вносител на предложението" за промяна на предназначението на обекти на общинската собственост и по аргумент на чл. 21, т. 8 ЗМСМА във вр. с чл. 8 ал. 2 ЗОбС ако няма изрично и конкретно посочване и в Наредбата по чл. 8, ал. 2 ЗОбС решенията по чл. 6, ал. 2 ЗОбС могат да се приемат и от друг вносител - т. е. от вносител общински съветник при спазване на процедурата при гласуването на предложението.” Предложението за промяна вида на собствеността може да се направи от кмета или от общински съветник,като това становище е застъпено в Решение № 2219 от 28.02.2006 г. на ВАС по адм. д. № 9567/2005 г., III о., докладчик председателят Пенка Иванова/. В рамките на съдебния контрол съдът извършва проверка на наличието на предпоставките за промяна,уредени в чл. 6 от ЗОС,за да бъде променен вида на имота.Във всички решения за периода от 2010-2013 година съдът е извършвал преценка дали процесния имот е променил своето предназначение и дали този факт е изследван от общинския съвет при приемането на решението му. Така в решението по адм.д. 9488/2012 г. ВАС е потвърдил решението на административния съд с мотива,че ОбС не е обосновал промяната на предназначението на имота. от анализа на съдебната практика по тези дела е видно,че най-често общинските съвети променят вида на собствеността на общинския имот не поради променено предназначение,а поради желанието им да отчуждят имота,което е основание за отмяна на решенията на ОбС.
а/недопустимо е оспорването на тези решения от лица, чиито права и интереси не се засягат пряко от промяната на вида на собствеността/ определения на ВАС по адм. д. № 10364/2003 г., IV о., адм. д. № 6522/2003 г., IV oтд., по адм. д. № 4754/2007 г., и Решение № 344 от 10.01.2008 г. на ВАС по адм. д. № 10513/2007 г., III отд., В производството по чл. 6, ал. 2 и ал. 3 от Закона за общинската собственост, при което за публична общинска собственост се обявяват имотите - частна общинска собственост, придобили предназначението по чл. 3, ал. 2 от ЗОбС, не участват заинтересовани страни.Общинският съвет сам решава въпроса за промяна вида на собствеността от частна в публична, доколкото този въпрос касае само общинската собственост.Такава е практиката на ВАС и към настоящия момент.Съдът изисква във всички случаи доказване на пряк и непосредствен правен интерес от оспорването,заявено от физически лица – такова становище е застъпено в определението по адм.д. №7000/2013г. на ВАС 
Проблемът с допустимостта на оспорването на тези актове на общинския съвет, с които е променен вида на собствеността от частна в публична или обратно, е само част от големия проблем за допустимостта на съдебния контрол върху актовете на общинските съвети.
В чл. 21, ал. 1 от ЗМСМА са посочени в 24 точки правомощията на общинските съвети, като чл. 21, ал.2 от ЗМСМА сочи видовете актове, които общинския съвет може да вземе (Изм. - ДВ, бр. 69 от 2003 г., бр. 69 от 2006 г.) В изпълнение на правомощията си по ал. 1 общинският съвет приема правилници, наредби, инструкции, решения, декларации и обръщения”. Част от тях нямат правен характер. Това са декларации, обръщения, с които общинският орган изразява отношение по определени социални или политически въпроси. Останалите обаче имат правен характер, защото чрез тях се регулират правоотношения в рамките на предоставена  на общинския съвет от закона компетентност. Дали всички актове на общинските съвети да се контролират или само онези, които имат белезите на административни актове по смисъла на АПК- индивидуални, общи или нормативни, е проблем , който тръгва още от теорията и спорът за това какъв орган на власт е общинският съвет. Решението по този въпрос ще даде отговор общинският съвет като какъв орган на власт издава актовете си. Някои от теоретиците/ Ц. Сивков, д-р Борислав Найденов/ приемат, че това е орган на изпълнителната власт и това, че са орган на местно самоуправление /олицетворяват независимост на териториалната общност в определени граници/, не съществуват типичните отношения на субординация  спрямо областния управител, не променя тяхното положение в държавното управление. Други защитават тезата, че не са и не могат да бъдат орган на изпълнителната власт /Борис Спасов/, макар, че осъществяват функции на изпълнителната власт. 

Съгласно чл. 8 от Конституцията на РБ държавната власт се разделя на законодателна /чл.62 Народното събрание/, изпълнителна и съдебна. В чл. 19 от Закона за администрацията са посочени централните и териториални органи на изпълнителната власт, като кметовете изрично са упоменати в чл. 19, ал. 3, т. 2 от ЗА,.но не и общинските съвети. Единствено в Р.№ 3421/9.04.2002 г. по адм. д. № 8614/2001 г., В. Пунева е посочено, че общинският съвет е орган на изпълнителната власт, но въпросът продължава да е спорен, а оттам и вида на актовете на общинските съвети. Особеното е,че посочените в чл. 21 от ЗМСМА актове в по-голямата си част са :

· Едностранно властническо волеизявление

· -Направени са въз основа и в изпълнение на закон

· -Като резултат възникват промени в правната сфера на гражданите, юридически лица или общината


По въпроса за допустимостта на съдебния контрол върху актовете на общинския съвет противоречивата съдебна практика до известна степен беше преодоляна с приемането на ТР №5 от 10.12.2008 г. по т.д. 20/2007 г. съгласно което областния управител може да упражнява контрол за законосъобразност върху всички решения на общинските съвети чрез оспорването им пред съответния  административен съд по реда на чл. 45,ал. 4 от ЗМСМА във връзка с чл. 32 ал. 2 от ЗА включително и тези издадени о на основание чл. 21 ал. 1 т 8 от ЗМСМА. 

Яснота относно обжалваемостта на решенията на общинския съвет, с които се променя и изменя общинския бюджет внесе ТР №2/2013 г. на ВАС,с което се прие,че решението на ОбС по чл. 21,ал. 1, т. 6 от ЗМСМА, с което се приема и изменя годишния бюджет на общината и се приема отчетът за изпълнението му е общ административен акт по смисъла на чл. 65 АПК, и подлежи на съдебен контрол. Все в тая насока на по - разширително тълкуване на правомощията на областния управител да оспорва решения на ОбС е застъпено в определение № 3347 от 11.03.2014 г. по адм. д. № 16004/2013 г. в което е прието, че решението на ОбС,с което се дава съгласие за сключване на кредит и за поемане на общински пряко влияят на общинския бюджет и върху тях съдебен контрол е допустим.
Считам че и след постановяване на тълкувателното решение и изменението на чл. 8 от ЗОбС не е изцяло отстранен проблема относно обжалваемостта на актовете на ОбС. Не е даден отговор , дали на съдебен контрол ще подлежат и останалите правни актове на общинските съвети като например: решенията за промяна на вида на собствеността, за участие в търговски дружества, за създаване, преобразуване или прекратяване на търговски дружество, за избор на управители на търговски дружества с общинско имущество, за административно-териториални промени, решения  отнасящи се за бюджета и много др. С изменението на чл.8 с новосъздадената ал. 11 възникна спора в съдебната практика на ВАС относно това допустим ли е съдебния контрол върху тези решения с нюанса-по какъв ред да става това – по реда на АПК или само по реда на чл. 45, ал. 4 от ЗМСМА във връзка с чл. 32, ал. 2 от ЗА – само по искане на областния управител или по жалба на кмета на общината, но не и в резултат на оспорване на физически и юридически лица. Повечето съдии възприемат схващането,че такова право не може да бъде отречено на частноправните субекти (физически и юридически лица) при доказан правен интерес от оспорването още повече че нито ЗОС нито ЗМСМА съдържат забрана за оспорване от тези субекти. Поради това и с оглед разпоредбата на чл. 120 от КС се налага извода че те също имат право на оспорване на актовете на ОбС.

Една част от съдиите във ВАС считат, че такъв контрол може да се упражнява само по реда на чл.45 от ЗМСМА и то по отношение на онези решения, които имат характер на административни актове- индивидуални, общи или нормативни. Всички останали актове на общинските съвети, независимо от това дали представляват властническо волеизявление на орган натоварен с определени от закона правомощия, или представляват по характера си гражданскоправно волеизявление не могат да бъдат оспорени пред съда. Определение № 5548 от 14.05.2008 г. на ВАС по адм. д. № 5128/2008 г., III о., докладчик съдията Кремена Хараланова, Определение № 1847 от 18.02.2008 г. на ВАС по адм. д. № 1277/2008 г., III о., докладчик съдията Веселина Кълова.
2. Друга част от съдиите са мнение, че контрол по реда на чл.45 от ЗМСМА е допустим по отношение на всички актове на общинските съвети, стига да са взети в изпълнение на властническите правомощия : Определение № 10417 от 24.10.2006 г. на ВАС по адм. д. № 8850/2006 г., III о., докладчик съдията Йорданка Костов, Определение № 5959 от 22.05.2008 г. на ВАС по адм. д. № 5512/2008 г., III о., докладчик съдията Ваня Пунева, Определение № 9204 от 26.09.2006 г. на ВАС по адм. д. № 7262/2006 г., III о., докладчик съдията Йовка Дражева.

В този смисъл е Решение № 3875 от 2.04.2008 г. на ВАС по адм. д. № 12222/2007 г., IV о. като, докладчика се е опитал да направи подробен анализ на чл. 45, ал. 4 от ЗМСМА в подкрепа на становището че всички актове на ОбС подлежат на съдебен контрол. В него е посочено,че в чл. 32, ал. 2 от ЗА законодателя не прави разграничение относно предметното съдържание и характера на актовете на общинския съвет, които могат да бъдат оспорвани от областния управител и отнасяни за контрол пред съда, по реда на чл. 45, ал. 4 от ЗМСМА. На контрол подлежат всички актове, издадени от Общинския съвет. В този смисъл е и нормата на чл. 45, ал. 4 от ЗМСМА, съгласно която областният управител упражнява контрол за законосъобразност на актовете на общинските съвети, освен ако в закон не е визирано изрично изключение, като може да ги върне за ново обсъждане или да ги оспорва пред съда. Изрично е посочено, че оспорването спира изпълнението на индивидуалните и общите административни актове и действието на подзаконовите. Следователно всеки акт на общинския съвет, подлежи на оспорване от областния управител. При това положение следва извода, че волята на законодателя е била контрола по реда на чл. 32, ал. 2 от ЗА във връзка с чл. 45, ал. 4 от ЗМСМА да се осъществява по отношение на всички актове на общинските съвети без да въвежда изискване тези актове да са непременно административни. По тези доводи съдебния състав приема, че се касае до специално съдебно-административно производство, което се отклонява от общите правила на административно процесуалния кодекс досежно предмета на оспорване. При това положение оспорването пред административния съд е било допустимо и съответно съдът е постановил допустимо съдебно решение. „

В този смисъл ВАС продължава да следва практиката си за допустимост на оспорването на решенията на общинските съвети по реда на чл. 45,ал. 4 от ЗМСМА. Така в решението си по дело №593/2013 г. съдът е приел за допустимо оспорването на решението на ОбС,с което е разпоредено извършването на замяна на общински с частен имот, а по дело №9020/2012г. предмет на оспорване е било решение на ОбС за отдаване под наем на общински имот.

Забраната за разпореждане с имоти публична общинска собственост по чл.7 от ЗОС има за правна последица:

а/ отмяна на решение за провеждане на конкурс за продажба на земеделски земи, които по чл. 25 , ал. 1 от ЗСПЗЗ като мери и пасища са публична общинска собственост: Решение № 289 от 10.01.2008 г. на ВАС по адм. д. № 9613/2007 г., IV о., докладчик съдията Диана Гърбатова: Р №2068 от 16.02.2009 г. по адм. д. №12599/2008 г. на І отд.

б./ тъй като актът за общинска собственост има доказателствена сила, за вида на собствеността от значение е вписаното в акта , освен ако има решение на общинския съвет за обявяване на имот от публична в частна собственост или обратно /Решение № 2806 от 28.03.2005 г. на ВАС по адм. д. № 10783/2004 г., IV о., докладчик председателят Боян Магдалинчев


в/ отмяна на решение за учредяване на право на ползване върху обект публична общинска собственост в нарушение на нормативно установен ред/ с конкурс като за частна общинска собственост вместо с концесия/ Решение № 2878 от 29.03.2004 г. на ВАС по адм. д. № 196/2004 г., III о., докладчик съдията Йорданка Костова/

г/ забраната на чл. 7, ал. 2 от ЗОС не се отразява за отчуждаванията за изменение на устройствените планове: Решение № 5847 от 22.06.2004 г. на ВАС по адм. д. № 4201/2004 г., II о., докладчик съдията Георги Ангелов „Забраната по чл. 7, ал. 2 ЗОбС не обхваща отчуждавания на основанията по чл. 134 ЗУТ: публична общинска собственост може да бъде отчуждавана не само по този ред, но и пряко на всички останали основания за изменение на устройствените планове по чл. 134 ЗУТ. Да се приеме обратното означава уличната регулация, веднъж установена, да остане завинаги непроменима. „

д/ допустимо изключение от чл. 7,ал. 2 от ЗОбС е разпоредбата на І4 от ПЗр на Закона за народните читалища,съгласно която,на същите се предоставя право на ползване за нуждите на читалището – решение №1349/31.01.2014 г. по адм. д. №9606/2013 г.

Придобиване на право на собственост и на ограничени вещни права, за предоставяне за управление, под наем и за разпореждане с имоти и вещи - общинска собственост, и правомощията на кмета на общината, на кметовете на райони, на кметовете на кметства и на кметските наместници се определят с наредба на общинския съвет. Наредбата представлява нормативен административен акт по смисъла на чл. 75 от АПК и редът за защита срещу нея е уреден в чл. 185-196 от АПК.

Принципите на управление и разпореждане с общинската собственост са посочени в чл. 11 - а именно – управлението и разпореждането да е в интерес на населението, съобразно закона и с грижата на добър стопанин като се има предвид ал. 2 от закона. В няколко свои решения ВАС е приел,че съобразяването с интересите на населението е въпрос на законосъобразност на решението на ОбС. Съдът е имал случай да се произнесе по жалба срещу наредба на ОбС и да отмени оспорени от нея текстове взети в нарушение на чл. 11 от ЗОС. В решенията е прието че те не са в интерес на населението - адм.д.№ 6096/2006г адм.д №6073/2006г. 
Нарушаване на забраната по чл. 11, ал. 2 от ЗОбС е констатирано по адм. д. 9578/2009 г., адм. д. 416/2010 г. адм. д. №6729/2009г. и 8919/2009 г.

Така например в решение № 7155 от 1.06. 2010 г. по адм. д. № 12899/2009 г. предмет на съдебен контрол е било решение на ОбС с което е взето решение за продажба на имот чрез търг с явно наддаване като в решението са поставени допълнителни условия, имотът да се използва за търговски цели. Същото е било отменено от съда като е прието че е незаконосъобразно в частта с която се поставят условия за ползване на имота от бъдещия купувач. Прието е, че тези предварителни условия не са елемент от фактическия състав и неизпълнението  им немогат да гарантират интересите на обществото.
Много въпроси поставя разпоредбата на чл.14 ал. 2 от ЗОС и по скоро – допустим ли е съдебен контрол върху заповедта с която се обявява търга и условията за провеждането му.
Константа е практиката на ІV отделение ВАС относно това, че заповедта на кмета последваща решение на ОбС за провеждане търг или конкурс за отдаване под наем на общинска собственост има характер на общ административен акт,поради липса на конкретен адресат и подлежи на самостоятелен съдебен контрол по силата на общата клауза за обжалваемост на административните актове, установена в чл. 120 от КРБ. Доводи в този смисъл са развити в решението по адм.д. 2250/2008г.

С последните решения – Решение №4174 от 30.03. 2010 г. адм. д. №10180/2009 г., че актът с който се открива процедурата за управление и разпореждане на имот има всички белези на индивидуален административен акт по смисъла на чл.21 ал. 1 от АПК.
Въпросът с обжалваемостта на тази заповед следва според мен да се преразгледа с оглед разпоредбата на чл. 21, ал. 5 от АПК. 

По отношение на вида на срока в който кметът следва да издаде заповедта за финализиране на конкурсната или тръжната процедура промяна в практиката няма – приема се че този срок е инструктивен поради което и издаването на заповед след изтичането му не е съществено нарушение. Следва да се има предвид т. 8 от ППВС 4/76 което не е изгубило правното си значение и в което се сочи че посочените срокове имат инструктивен характер и с изтичането им не се преклудира възможността за произнасяне от административния орган. 
Разпоредбата на чл. 14, ал. 7 от ЗОС,особено след последното и изменение с Дв. бр. 15/2011 г. поражда много спорове. Въведеният режим на стопанисване на имоти, публична общинска собственост чрез концесиониране и чрез отдаване под наем, налага точното определяне на съответния режим, приложим за този вид общинска собственост. Най-голямо затруднение в практиката възникна по отношение на водите и водните обекти, за които чл. 20,ал. 1 от ЗВ определя, че се стопанисват чрез концесиониране. Различен е и режимът, уреден в Закона за сдруженията и напояване. Преобладаващата част от съдебните състави приемат, че по отношение на имотите,публична общинска собственост,за които специален закон (като Законът за водите ) изисква прилагането на режима за концесиониране,не могат да бъдат отдавани под наем по реда на чл. 14, ал. 7 от ЗОбС. В този смисъл е решение № 328 от 13.01.2014 г. по адм. д. №973/2013 г., решението по адм. д. №12557/2913 г. по адм. д. №1472/2013 г. При това в тези решения е прието, че липсата на законова възможност води до нищожност на решението на ОбС за отдаване под наем на имот, публична общинска собственост. Такава е практиката на ВАС 7-мо отделение по адм. д. №73282013 г., но друг състав на същото отделение по адм. д. №245/2013 г. е приел, че нарушението на материалния закон е довело не до нищожност, а до унищожаемост на решението на ОбС. 
Прекратяване на наемни правоотношения

Основанията са посочени в чл. 15 ал. 1 от ЗОС и те са различни в зависимост от собствеността на имота.
За част от наемните правоотношения - тези по чл. 14, ал. 3 и ал. 7 прекратяването става по реда на ЗЗД – В този смисъл са определенията по  адм. д. 2355/2010 г.; адм. д. 2576/2010 г. и адм. д. 15176/2009 г, решение по адм. д. № 13426/2009 г. 
В много случаи административния орган изготвя предизвестието под формата на заповед,но практиката тук е категорична и непротиворечива. Тази заповед няма характер на ИАА и не подлежи на обжалване – определенията по адм. д. 491382008 г.; адм. д. № 5108/2007 г.

В други случаи посочени в чл. 15, ал. 4 от ЗОС – прекратяването на наемните отношения се извършва със заповед на кмета която подлежи на обжалване по АПК

По-големи са проблемите във връзка с предоставяне под наем на общинските жилище и прекратяването на наемните отношения,което също е вид действие по управление на общинската собственост. Уредено е в самостоятелна глава от закона – Гл. V - Общински жилища.
Закона не съдържа изрични разпоредби относно обжалваемостта на заповедите за настаняване в общинско жилище, поради което е налице противоречива практика. Приема се че настанителната заповед не подлежи на обжалване, но в определенията които са в този смисъл не са посочени мотиви – адм. д. 11197/2007 г.. Обратното становище е изложено в определението по адм. д. № 12303/2008 г., адм. д. 12302/2008 г., адм. д. 9468/2008 г. В тази връзка следва да се отбележи ,че аргумент в подкрепа на второто становище е общата обжалваемост на административните актове, уредена в чл. 120 от КРБ. Друг мотиви в противен случай е възможно да се засегнат съществено интересите на лицата, отговарящи на законовите критерии за настаняване в общински жилище чийто интереси са пренебрегнати, за сметка на други настанени.
Най – голям е броя на делата образувани по жалби за прекратяване на наемните правоотношения  за ползваните общински жилища.
Основанията са посочени в разпоредбата на чл. 46 от закона, като прекратяването винаги се извършва със заповед на органа извършил настаняването

1. неплащане на наемната цена - адм. д. № 111639/2009 г, адм. д. 6720/2009 г., адм. д. №12105/2008 г. и адм. д. №15843/2009 г.

2. извършване на нова строителство – адм. д. №9314/2008 г.
3. нарушаване на добрите нрави и неполагане на грижата на добър стопанин - адм. д. № 11550/2009 г., 11110/2008 г. и 15082/2009 г. В тези случаи следва да се има предвид необходимостта административния орган да е осъществил внимателно обследване на конкретните фактически обстоятелства за доказване предвид честото използване на тези разпоредби за решаване на междусъседски отношения.

4. прекратяване на трудовите или служебните правоотношения – адм. д. 15467/2009 г. 

5. отпадане на условията за настаняване- адм. д 11503/2009 г, адм. д 15082/2009 г., адм. д 16363/2009 г., адм. д 15097/2009 г. Още в предишната по - стара практика бе посочено, че в повечето случаи административния орган не е съобрази, че за да приложи тази разпоредба необходимо да се установи безспорно, че действително има сериозно изменение на имотното състояние на наемателя.
6. използване на имота не по предназначение - решение по адм. д. 121/2013 г., адм. д. №6729/2009 г.

Настаняването и прекратяването на наемните отношения относно общинските жилища засяга в голяма степен социални проблеми на съответната община поради което това следва да се има предвид и от съда при преценка на законосъобразността на издадените в тази връзка заповеди,с цел правилното приложение не само на буквата но и на целта на закона.

Заповед за изземване - чл. 65 от ЗОС

В тясна връзка с гореобсъжданиите  заповеди са и тези за изземване  издавани по реда на чл. 65 от ЗОС.

Тази разпоредба въвежда облекчен ред за защита на общинската собственост. Материално правната компетентност на органа издал заповедта за изземване се установява с АОСл
Компетентен по степен е само кмета на общината,съответното – и кметовете на райони в Столична община и в градовете с районно деление. Друго лице може да издаде тази заповед само при условията на заместване. Делегирането на правомощия по чл. 65 е недопустимо. В тълк. решение № 4 от 22.04.2004 г. по т. д. 04/2002 г. се прави подробно разграничение между правомощията по делегация и заместване. При делегиране на права винаги следва да е налице нормативно определена възможност за прехвърляне на определени, не в пълен обем правомощия,а заместването възможно само в случаите,в които титулярът на правомощията е в невъзможност да ги изпълнява и поради това бива заместван от друго лице,предвид необходимостта непрекъсваемостта на функционирането на съответния административен орган.
Издаването на заповед по чл. 65, ал. 1 ЗОС предполага установяване,че общината е собственик на имот,който се владее или държи без основание, не се използва по предназначение или необходимостта от него е отпаднала. В случаите в които става въпрос за изземване на общинско жилище съдебната практика налага извода че е необходимо и наличието на влязла в сила заповед по чл. 46, ал. 2 за прекратяване на наемното правоотношение или да е изтекъл срока на договора за наем, а при безсрочен договор – да е налице получено едностранно предизвестие за прекратяване по реда на ЗЗД – в този смисъл са решенията- адм. д. 6606/2005 г., адм. д 98782005 г и адм. д. 7267/2006 г. като тежестта на доказване на това обстоятелство е на адм. орган.
Съществуващият спор в практиката относно въпроса,подлежат ли заповедите по чл. 65 от ЗОС на обжалване по адм. ред бе преодолян с постановяване на решенията по адм. д. 1061/20026 г. и адм. д. №3567/2006 г. на петчленните състави на ВАС, които приеха, че същото е допустимо, предвид липсата на изрично законово правило, изключващо административното обжалване в посочените случаи.

СПИРАНЕ на заповедта за изземване
Проблемите по чл. 65, ал. 4 от ЗОС и съответно тези по чл.80 ал. 3 от ЗДС и чл. 80а ал. 3 от ЗДС възникват доколкото посочените текстове,предвиждат само,че обжалването в тези случаи не спира изпълнението на актовете

При действието на ЗАП се приемаше че искането за спиране на предварителното изпълнени на посочените основания е вид обезпечение, поради което се разглеждаше в закрито заседание,като се преценяваше дали жалбоподателя доказва засягане  на интереси , противопоставими на презюмираните интереси на общината или държавата по чл. 16 ЗАП.
Сега АПК предвижда спиране, но на допуснато с разпореждане на адм. орган предварително изпълнение на актовете (чл. 60, ал. 1 и чл. 166, ал. 2 АПК,), а не по силата на закона. Разликата е съществена,предвид материалноправните предпоставки и процедурата. При това,съгласно чл. 60 АПК искането се разглежда в закрито заседание,като според ал. 6 е допустимо и в случаите на осъществено вече предварително изпълнение,в които ако съдът уважи искането, адм. орган е длъжен да възстанови съществуващото преди изпълнението положение.

При условията на чл. 166 АПК обаче направеното искане следва да бъде разгледано в закрито заседание след изменението на разпоредбата с Дв.бр39/2011г. ЗОС и ЗДС не уреждат основанията, при които съдът може да спре предварителното изпълнение на адм. акт, поради което намира приложение общото правило посочено в чл. 166, ал. 2 във връзка с ал. 3 АПК. 
По колеблива е практиката относно допустимо ли е искането когато изпълнението е осъществено. Първото становище се обединява около допустимостта на искането като се приема че не е въпрос на правен интерес дали изпълнението е осъществено или не. Съдът е длъжен да се произнесе по същество, като в случай на отмяна е приложима ал. 6 на чл. 60 от АПК – определение по адм. д. 5906/2008 г.

Второто становище е свързан с мотиви за липса на правен интерес и липса на предмет – адм. д. 12268/2008 г.
Според мен проблемът като че ли произтича основно от липсата на категоричен отговор на въпроса дали в производствата по чл. 65ЗОС,чл. 80 от ЗДС е приложима разпоредбата на чл. 60 ал. 6 от АПК. В подкрепа на становището,че тази разпоредба е неприложима е факта че с производството по чл. 60 АПК се цели да се даде обезпечение на правата на жалбоподателя в началото на процеса,поради което логично при незаконосъобразност на разпореждането за допуснато предварително изпълнение, адм. орган следва да възстанови съществуващото положение до решаване на въпроса по същество на спора,докато спирането по горепосочените текстове е възможно по всяко време на съдебното производство. Още повече че разпоредбата на чл. 60, ал. 6 АПК е неприложима по аналогия с оглед недопустимостта на такъв вид прилагане относно процесуални норми. Няма логика да се приеме,че законодателят ще допусне по всяко време на процеса (включително и в касационната инстанция) след като заповедта вече е изпълнена да може да се иска спиране с цел възстановяване на съществуващото положение. В този смисъл се налага изводът че ако административния акт е изпълнен, то жалбоподателят ще може да получи защита на накърненото си право едва след постановяване на решението по същество на спора , но не и по реда на искането за спиране на изпълнението при условията на чл. 166 АПК.
Друг важен момент са основанията за спиране на предварителното изпълнение в случаите на чл. 65, ал. 4 от ЗОС. Такива не са посочени от законодателя,но безспорно не са въпрос на свободна преценка от съд, поради което следва да се вземат предвид тези по чл. 60, ал. 1, респективно чл. 166, ал. 2 от АПК.

Придобиване и разпореждане с имоти и вещи общинска собственост
Редът и начините за това са определени от разпоредбите на чл.34 до 41 от ЗОБС.

При придобиването на имоти и вещи компетентните органи вземащи решения са различни в зависимост от това същото е безвъзмездно или възмездно.

· възмездното придобиване е с решение на ОбС

· безвъзмездното – може да бъде по дарение или завещание се приема от кмета на общината.

Разпореждането с общинска собственост се извършва по начините посочени от чл. 34, ал. 4 от закона – продажба, замяна, дарение,делба и др.
Разпоредителните действия се извършват се извършват само с имоти, актовете на които са вписани по съответния ред в Службата по вписвания. ЗОС не определя,към кой момент следва да е налице вписан АОС, както и че действията на управление и разпореждане с имот – частна общинска собственост, са сложен фактически състав, който включва административни и гражданско правни елементи. Въпросът който се поставя в случая е към кой момент трябва да са вписани актовете за общинска собственост - към момента на вземане на решението за разпореждане или към момента на сключване на сделката.
Практиката е различна и противоречието между ІІІ и ІV отделение не са преодолени. Съдиите от ІV отделение приемат, че вписването следва да се извърши най-късно до сключване на договора. В този смисъл са съдебните актове по адм. д. 4603/2006 г., адм. д 4599/2006 г., адм. д 460482006 г и адм. д 10171/2009 г. Доводите са свързани с това че разпореждането настъпва със сключването на гражданския договор и към този момент следва да е налице вписването на акта.
Второто становище е обединено около това, че самия закон с разпоредбата на изр. последно на ал. 4 посочва, че актовете следва да са вписани. Мотивите се свързват с това че действително разпореждането с имоти общинска собственост като сложен фактически състав включва – издаване на административен акт от органа на местното самоуправление – решение на ОбС взето на основание чл. 21, т.8 от ЗМСМА и сключване на писмен договор. Този договор по чл. 18 от ЗС замества нотариалната форма и това налага тълкуването,че вписването на акта за общинска собственост трябва да е налице към момента на вземане на решението от ОбС - в този смисъл са решенията по адм. д. 4179/2008 г., адм. д 800582008 г., адм. д 13089/2008 г. и по адм. д. 2596/2007 г.

По силата на чл. 35 продажбата на имоти и вещи – частна общинска собственост,се извършва с решение на ОБС от кмета на общината чрез публичен търг или конкурс. Съдебната практика в последните две години допусна съдебен контрол на заповедта на кмета с която е наредил провеждането на търг за продажба В определенията по адм. д. 4659/2008 г, адм. д. 2037/2008 г и адм. д 7332/2008 г. С тях се приема че актът с който се открива процедурата за разпореждане с имот частна общинска собственост има всички белези на ИАА

Проблем създаде и разпоредбата на чл. 35, ал. 3 – визираща продажбата на земята на собственика на законно построена сграда в нея. До известна степен тя възпроизвежда отмененото Постановление №235/96 г. няма колебание в практиката относно допустимостта на съдебния контрол.Счита се че в случая кметът на общината взема решение за разпоредителна сделка, като при наличие на определените от закона предпоставки следва да издаде заповед. Това именно налага извода че в тези случаи актовете му подлежат на съдебен контрол тъй като са индивидуални админ. актове по смисъла на АПК – опред. по адм. д. 1294/2009 г, адм. д 8309/2010 г., адм. д 4356/2010 г., адм. д 4095/2010 г., адм. д 5428/2010 г- в него се развиват съображения, че на съдебен контрол подлежи и цената на имота.
Изолирани са определенията по адм. д. 3597/2010 г. и по адм. д. 3844/2009 г., по които се прием, че е недопустим съдебния контрол

Не така стои въпроса в прилагането на чл. 36 от ЗОС относно допустимостта на съдебния контрол върху решенията на ОбС за делба, прекратяване на съсобственост продажба на части от 1283/2008 г, 1294/2009 г., 2996/2008 г., 4636/2010 г., 2405/2010 г., 7007/2010 г. Най – общо се излагат мотиви че в случая общината недейства като орган на власт,следователно актът няма характера на властническо волеизявление,а на гражданскоправно такова.
В обратен смисъл обаче са решение № 468/14.01.2014г. по адм. д. №6695/2013 г. и по адм. д 9263/2012 г. В тези решения се приема, че решенията на ОбС за прекратяване на съсобственост представляват индивидуални административни актове и подлежат на съдебен контрол. Може би тази промяна на практиката следва от ТР №5 /2008 г., но също така и от по-широкото схващане, че по своя характер тези решения представляват актове на разпореждане с общинска собственост и винаги е необходимо преценка дали е защитен обществения интерес.

По отношение на замяната имоти следва да се има предвид изменената разпоредба на чл. 40, ал. 6 от ЗОС която предвижда че отказите за замяна не подлежат на  съдебен контрол

Принудително отчуждаване

Според чл. 21 ЗОС имоти – собственост на физически и юридически лица могат да бъдат отчуждавани принудително за задоволяване на общински нужди. Следва да се има предвид,че общите норми за отчуждаване се съдържат в чл. 205 – чл. 209 от ЗУТ, които препращат съответно към ЗОС и ЗДС, с изключение на случаите по чл. 209 от ЗУТ, в които редът за отчуждаване е посочен именно в този текст. Важна предпоставка за отчуждаването е наличието на  влязъл в сила ПУП,в противен случай заповедта на кмета ще бъде незаконосъобразна. При отчуждаването важат някои основни принципни положения : 
а/ за отчуждавания имот се заплаща равностойно парично обезщетение като оценката се извършва по реда на 22 ал.3 
Отмяна на отчуждаването
Според разпоредбата на чл. 31 от ЗОбС отмяна на отчуждаването може да се иска в тригодишен, а за обектите от първостепенно значение – в 5 годишен срок от отчуждаването ако строителството не е започнало,както и в случаите,когато одобрения ПУП, предвиждащ изграждане на обекти от първостепенно значение – ПОС бъде отменен от съда , а новия влязъл в сила ПУП не засяга отчуждения имот – по искане на бившия собственик кметът на общината отменя заповедта след възстановяване на полученото обезщетение.
Съгласно ТР № 1 от 7.02.2011 г. постановено по т. д. №5/2010 г не може на основание чл. 31 от ЗОбС да се иска отмяна на отчуждаване,извършено по реда на други закони,преди влизане в сила на ЗОбС.

Надзор и актуване на общинската собственост. Актове за общинска собственост

Въпросът какъв е вида на акта, дали представлява ИАА по смисъла на чл. 21р ал. 2 от АПК или не, какъв е реда за защита срещу него или отказа за отписване на имот от актовите книги продължават да са спорни  в съдебната практика. За яснота следва да се отбележи, че теорията приема, че с декларативните административни актове се декларират или отричат права и задължения, а констативните (удостоверителните ) – представляват едностранно писмено изявление за факти и обстоятелства от правно значение. несъмнено обаче актовете по чл. 5, ал. 2 и 3 от ЗОС (аналогична е и уредбата на чл. 5 от ЗДС ) представляват официални документи, съставени от длъжностни лица по определен ред и форма, легитимират държавата и общините пред трети лица като собственици на имота,но нямат правопораждащо действие. Поради това по-скоро представляват констативни административни актове относно обстоятелства с правно значение и имат обвързваща доказателствена сила относно удостоверените в тях обстоятелства – актуването на имоти в актовите книги,правното основание за това , вида на собствеността според предназначението на имота , бивши собственици и др. Забележете,обвързващата доказателствена сила не касае самото право на собственост , а фактът че този имот е актуван на определено придобивно основание, т. е вписан е  в актовите книги за общинска или държавна собственост. Именно поради това че констатира факти  и обстоятелства,а не права и задължения следва да се приеме че тези актове не представляват ИАА по смисъла на чл. 21 ал. 2 от АПК визиращ само волеизявления,с които се декларират или констатират права и задължения. Следователно АОС не подлежат на обжалване, нито на отмяна по реда на чл. 99 и сл. от АПК След като нямат правопораждащо действие относно правото на собственост и като констативни актове относно обстоятелства с правно значение, те не са ИАА и не подлежат на съдебен контрол. Обратното становище се поддържа от доц. доктор Иван Тодоров, който в статия в сп. Правен свят възприема като типичен пример за декларативни (констативни) ИАА – актовете за общинска или държавна собственост изразявайки негативно отношение към практика на съда – ІІІ отд. В подкрепа на това мнение и в разрез с практиката на съда са постановени и съдебни актове на ІV отделение. Така например в определение по адм. д. № 11214/2008 г. във връзка с отказ на областния управител да отпише от актовите книги имот по реда на чл. 26 от ПЗР на ЗК е приета за допустима жалбата срещу този отказ като са изложени мотиви че АОс има характера на ИАА с мотива че след приемането на АПК е разширено понятието за ИАА поради което следва да се приеме че АОС и АДС подлежат на съдебен контрол.
Въпреки това следва да се отбележи че преобладаващата практика е относно недопустимостта на оспорването на заповедите  на кметовете и областните управители с които се отказва отписване с мотиви че при наличие на спор за собственост той следва да бъде разрешен по общия исков ред. В този смисъл е практиката по адм. д. №4238/2008 г., адм. д 4230/2008 г., адм. д 4118/2008 г., адм. д 8860/2009 г, адм. д 703/2009 г.
Този документ е създаден в рамките на проект „Повишаване на компетентността на съдии, съдебни помощници и съдебни

служители от ВАС и административните съдилища”, Договор № 13-24-2/10.09.2013 г., финансиран от Оперативна програма

„Административен капацитет”, съфинансирана от Европейския съюз чрез Европейския социален фонд. 

